SKRIFTLIG FORESPØRGSEL E-0354/00

af Armando Cossutta (GUE/NGL) og Lucio Manisco (GUE/NGL) til Kommissionen

(14. februar 2000)

Om: Forhøjelse af ansvarsforsikringer for motorkøretøjer

Efter liberaliseringen i 1994 af de obligatoriske tariffer for ansvarsforsikringer for motorkøretøjer er der sket en foruroligende forhøjelse af de præmier, forbrugerne skal betale. I år vil der ske en forhøjelse af tarifferne i Italien på

mellem 30 og 60 %, og den vil uden forskel gælde alle de selskaber, der findes på markedet. Der kan desuden konstateres en samordnet tendens til at forhøje præmierne, hvilket tyder på, at der findes en slags kartel mellem forsikringsselskaberne.

Formanden for det italienske Antitrust, Guiseppe Tesauro, har udtalt, at han var bekymret over den væsentlige forhøjelse af forsikringspræmierne, som blev ledsaget af en begrænsning af de tilbudte erstatninger; der skal desuden iværksættes en undersøgelse om den formodede eksistens af karteller.

1. Hvilke foranstaltninger agter Kommissionen at træffe for at standse og sanktionere forsikringsselskabernes karteller i Italien?

2. Mener Kommissionen desuden ikke, at den italienske stat bør intervenere over for forsikringsselskaberne for at sikre en korrekt pris i stedet for de urimelige præmier, der fastsættes af ovennævnte karteller, idet ansvarsforsikringen for motorkøretøjer er obligatorisk i henhold til loven?

Svar afgivet på Kommissionens vegne af Frederik Bolkestein

(27. marts 2000)

1. Kommissionen har noteret sig påstandene om en eventuel karteldannelse mellem de italienske forsikringsselskaber hvad angår præmier for ansvarsforsikringer for motorkøretøjer, som det ærede medlem nævner. Kommissionen har ligeledes bemærket sig, at de italienske konkurrencemyndigheder har indledt en undersøgelse. Der skal imidlertid mindes om, at Kommissionen kun har kompetence til at undersøge og eventuelt skride ind over for konkurrencebegrænsende foranstaltninger, når de påvirker samhandelen mellem medlemsstaterne mærkbart. Da det er usikkert, om det er tilfældet i dette tilfælde, og da de nationale myndigheder allerede har indledt en undersøgelse, er det ønskeligt at lade de nationale myndigheder afslutte deres undersøgelse af sagen i overensstemmelse med Kommissionens meddelelse om samarbejdet mellem Kommissionen og medlemsstaternes konkurrencemyndigheder(1).

2. Kommissionen ønsker at gøre det ærede medlem opmærksom på, at formålet med fællesskabslovgivningen på dette område er at give forsikringsselskaberne mulighed for at udbyde tjenesteydelser og oprette datterselskaber i andre medlemsstater på basis af en fælles tilladelse udstedt af hjemlandet. De tredje forsikringsdirektiver, herunder navnlig det tredje direktiv om skadesforsikring, Rådets direktiv 92/49/EØF af 18. juni 1992 om samordning af love og administrative bestemmelser vedrørende direkte forsikringsvirksomhed bortset fra livsforsikring og om ændring af direktiv 73/239/EØF og 88/357/EØF(2), fastslår princippet om tariferingsfrihed og fjernelse af forudgående eller systematisk kontrol med tariffer og kontrakter, som forsikringsselskaberne ønsker at markedsføre.

Kommissionen kan således ikke gribe ind på den måde, som det ærede medlem foreslår. Da tilsynet med forsikringsselskaber udelukkende påhviler de nationale myndigheder, har Kommissionen ikke mulighed for at kontrollere de forsikringspræmier, som forsikringsselskaberne kræver, og Kommissionen kan derfor ikke udtale sig i den henseende. Det påhviler den kompetente nationale tilsynsmyndighed at sikre, at forsikringspræmierne ligger på et niveau, der giver forsikringsselskaberne mulighed for at opfylde deres kontraktlige forpligtelser.

(1) EFT C 313 af 15.10.1997.

(2) EFT L 228 af 11.8.1992.